## Pravilnik o udjelima AIF-ova

### NN 16/2014 (7.2.2014.), Pravilnik o udjelima AIF-ova

16 07.02.2014 Pravilnik o udjelima AIF-ova

HRVATSKA AGENCIJA ZA NADZOR FINANCIJSKIH USLUGA

335

Na temelju članka 109. stavka 7., članka 131. stavka 4., članka 202. stavka 3., članka 205., članka 254. stavka 8. i članka 255. stavka 2. i 3. točke a) Zakona o alternativnim investicijskim fondovima (»Narodne novine« br. 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 3. veljače 2014. godine donijela je

PRAVILNIK

O UDJELIMA AIF-ova

Članak 1.

Ovim se Pravilnikom propisuju:

1. uvjeti i način zaprimanja zahtjeva za stjecanje ili otkup udjela te rokovi isplate,

2. trajanje i uvjeti početne ponude udjela otvorenog AIF-a,

3. postupak, rokovi i provođenje izdavanja i otkupa udjela otvorenog AIF-a,

4. obustava i nastavak izdavanja i otkupa udjela otvorenog AIF-a te uvjeti nastavka poslovanja nakon prestanka obustave izdavanja i otkupa udjela,

5. otkup »in specie«,

6. zamjena udjela u jednom otvorenom AIF-u s javnom ponudom za udjele u drugom otvorenom AIF-u s javnom ponudom kojim upravlja isti UAIF,

7. uvjeti za uplatu u AIF u financijskim instrumentima,

8. ustrojavanje i vođenje te objavljivanje podataka iz registra udjela otvorenog AIF-a.

Početna ponuda udjela otvorenog AIF-a

Članak 2.

(1) Uvjeti, datum početka i završetka početne ponude udjela otvorenog AIF-a s privatnom ponudom utvrđuju se pravilima AIF-a, u skladu s člankom 254. Zakona.

(2) Početna ponuda udjela otvorenog AIF-a s javnom ponudom smije započeti tek po objavljivanju prospekta otvorenog AIF-a s javnom ponudom.

(3) Početna ponuda udjela otvorenog AIF-a s javnom ponudom mora se javno objaviti na jedan od sljedećih načina:

1. na internetskim stranicama UAIF-a,

2. objavom u jednim ili više dnevnih novina koje se prodaju na cijelom ili pretežitom području Republike Hrvatske, odnosno države u kojoj će udjeli biti ponuđeni javnosti,

3. u tiskanom obliku koji je besplatno dostupan u službenim prostorijama UAIF-a i u uredima pravnih osoba s kojima je UAIF sklopio ugovor o poslovnoj suradnji za obavljanje poslova nuđenja udjela AIF-a.

(4) Prilikom objave početne ponude udjela AIF-a, UAIF je dužan navesti datume početka i završetka početne ponude, kao i datum do kojega će ulagateljima vratiti uplaćena novčana sredstva u slučaju da okončanjem razdoblja za početnu ponudu nisu prikupljena sredstva u skladu s pravilima ili prospektom AIF-a.

Uplata u AIF u financijskim instrumentima

Članak 3.

(1) Uplata u AIF s javnom ponudom u financijskim instrumentima, sukladno članku 255. stavku 3. Zakona točki a), može se izvršiti isključivo u prenosivim vrijednosnim papirima ili instrumentima tržišta novca, pod uvjetom da su navedeni prenosivi vrijednosni papiri ili instrumenti tržišta novca:

a) uvršteni ili se njima trguje na uređenom tržištu u smislu zakona koji uređuje tržište kapitala u Republici Hrvatskoj i/ili državi članici, ili

b) njima se trguje na drugom uređenom tržištu u Republici Hrvatskoj i/ili državi članici, koje redovito posluje, priznato je i otvoreno za javnost, ili

c) uvršteni su u službenu kotaciju burze u trećoj državi ili kojima se trguje na drugom uređenom tržištu u trećoj državi koje redovito posluje, priznato je i otvoreno za javnost, pod uvjetom da je takvo ulaganje predviđeno prospektom AIF-a s javnom ponudom.

(2) Uplate u AIF s javnom ponudom iz stavka 1. ovoga članka mogu se izvršiti isključivo u prenosivim vrijednosnim papirima ili instrumentima tržišta novca u koje je AIF-u s javnom ponudom dozvoljeno ulaganje sukladno prospektu i/ili pravilima i čije su cijene neposredno i redovito raspoložive na aktivnim tržištima u skladu s pravilnikom kojim se uređuje vrijednost neto imovine AIF-a i cijene udjela AIF-a, na kojima su uvršteni ili na kojima se njima trguje, u skladu s investicijskim ciljevima, strategijom ulaganja i ograničenjima ulaganja AIF-a s javnom ponudom.

(3) Dodjeljivanje udjela u AIF-u s javnom ponudom na temelju uplate u financijskim instrumentima u skladu s ovim člankom izvršava se po cijenama po kojima se financijski instrumenti vrednuju u skladu s pravilnikom kojim se uređuje vrijednost neto imovine AIF-a i cijene udjela AIF-a, nakon što su svi financijski instrumenti koji su predmetom plaćanja pohranjeni na skrbništvo na računima nematerijaliziranih vrijednosnih papira ili drugim odgovarajućim računima AIF-a s javnom ponudom iz članka 232. stavka 1. točke 1. Zakona.

(4) Troškove uplate u AIF s javnom ponudom u financijskim instrumentima snosi ulagatelj.

(5) Mogućnost uplata u financijskim instrumentima ili drugim oblicima imovine u AIF s privatnom ponudom, u skladu s člankom 255. stavkom 3. točkama a) i b) Zakona, UAIF propisuje pravilima AIF-a.

(6) UAIF je dužan dokumentirati ispunjavanje uvjeta o uplati u AIF u financijskim instrumentima iz ovoga članka i čuvati dokumentaciju na način propisan Zakonom i propisima donesenim na temelju Zakona.

Otkup »in specie«

Članak 4.

Otkup »in specie«, odnosno otkup prijenosom odgovarajućeg postotka svake vrste imovine otvorenog AIF-a u ukupnoj vrijednosti jednakoj vrijednosti udjela koji se time otkupljuju, moguć je samo uz ispunjavanje sljedećih uvjeta:

1. mogućnost takvog otkupa i sve bitne pojedinosti u vezi s njim predviđene su prospektom i/ili pravilima AIF-a,

2. imatelj udjela u AIF-u pristao je na takav otkup,

3. zahtjev za otkup udjela predstavlja najmanje 5 posto vrijednosti neto imovine AIF-a,

4. razlika između ukupne vrijednosti odgovarajućeg postotka svake vrste imovine AIF-a koja se prenosi i ukupne vrijednosti udjela koji se time otkupljuju, isplaćuje se u novcu,

5. prijenos odgovarajućeg postotka svake vrste imovine AIF-a na podnositelja zahtjeva kontrolira depozitar AIF-a.

Zamjena udjela u otvorenim AIF-ovima s javnom ponudom

Članak 5.

(1) U skladu sa Zakonom, propisima donesenim na temelju Zakona, prospektom i/ili pravilima otvorenog AIF-a, UAIF koji upravlja s više otvorenih AIF-ova s javnom ponudom može ulagatelju u otvoreni AIF s javnom ponudom na njegov zahtjev omogućiti zamjenu svih ili dijela udjela otvorenog AIF-a s javnom ponudom za udjele u drugim otvorenim AIF-ovima s javnom ponudom kojima upravlja.

(2) Zamjenu udjela iz stavka 1. ovoga članka UAIF ne smije provesti ako je onemogućen izračun neto vrijednosti imovine bilo kojeg od otvorenih AIF-ova s javnom ponudom sa čijim se udjelima namjerava izvršiti zamjena.

(3) UAIF može, ako je to predviđeno prospektom i/ili pravilima otvorenih AIF-ova s javnom ponudom kojima upravlja, prilikom zamjene udjela u otvorenom AIF-u s javnom ponudom obračunavati izlaznu naknadu za otvoreni AIF s javnom ponudom čije udjele otkupljuje, odnosno ulaznu naknadu za otvoreni AIF s javnom ponudom čije udjele izdaje.

(4) Zamjena udjela u otvorenim AIF-ovima s javnom ponudom ne smije trajati dulje niti financijski opteretiti ulagatelja više od provedbe prodaje udjela u jednom i kupnje udjela u drugom otvorenom AIF-u s javnom ponudom kojima upravlja isti UAIF.

(5) Zamjena udjela se obavlja na temelju podnošenja zahtjeva za zamjenu udjela koji predstavlja istovremeni zahtjev za otkup udjela u otvorenom AIF-u s javnom ponudom i zahtjev za izdavanjem udjela u drugom otvorenom AIF-u s javnom ponudom kojim upravlja isti UAIF, od strane istog ulagatelja i to za novčana sredstva koja se ulagatelju isplaćuju na ime otkupa udjela u otvorenom AIF-u s javnom ponudom, pri čemu se novčana sredstva doznačuju izravno u korist drugog otvorenog AIF-a s javnom ponudom u kojem se zahtijeva izdavanje udjela. Na zamjenu udjela se primjenjuju ista pravila propisana Zakonom, propisima donesenim na temelju Zakona, prospektom i/ili pravilima AIF-a s javnom ponudom koja se primjenjuju i na pojedinačne transakcije otkupa i izdavanja udjela.

Razlozi nastanka obustave izdavanja i otkupa udjela otvorenog AIF-a

Članak 6.

(1) UAIF koji upravlja AIF-om s javnom ponudom je dužan pri ispunjavanju obveza iz članka 201. stavaka 3. i 4. Zakona, Agenciji pisanim putem navesti razloge koji su doveli do obustave izdavanja i otkupa udjela, te o tome bez odgode izvijestiti javnost na svojim internetskim stranicama.

(2) Za vrijeme obustave izdavanja i otkupa udjela, UAIF koji upravlja AIF-om s javnom ponudom je dužan na svojim internetskim stranicama objaviti podatke koji prosječnom ulagatelju moraju omogućiti razumijevanje okolnosti nastanka obustave izdavanja i otkupa udjela, kao i vrste i značaj rizika koji iz toga proizlaze.

(3) UAIF koji upravlja AIF-om s privatnom ponudom će u pravilima AIF-a propisati način obavještavanja ulagatelja o obustavi izdavanja i otkupa udjela AIF-a.

Izračun neto vrijednosti imovine i cijene udjela za vrijeme trajanja obustave

Članak 7.

(1) Kada je to primjenjivo, UAIF je dužan za cijelo vrijeme obustave izdavanja i otkupa udjela izračunavati neto vrijednost imovine i cijenu udjela AIF-a u skladu s člankom 192. Zakona.

(2) U slučaju nastupa okolnosti u kojima bi za vrijeme obustave izdavanja i otkupa udjela izračun neto vrijednosti imovine i cijene udjela AIF-a bio onemogućen, UAIF je o istome dužan bez odgode obavijestiti Agenciju i ulagatelje, uz naznaku razloga zbog kojih nije moguće izračunati točnu neto vrijednost imovine i cijenu udjela AIF-a.

Način zaprimanja zahtjeva za izdavanje ili otkup udjela

Članak 8.

(1) UAIF je dužan odbiti sklapanje ugovora o ulaganju za zahtjeve za izdavanje udjela otvorenog AIF-a zaprimljene za vrijeme obustave izdavanja i otkupa udjela, a sve eventualne zaprimljene uplate bez odgode vratiti ulagateljima AIF-a.

(2) Zahtjeve za otkup udjela za vrijeme obustave izdavanja i otkupa udjela UAIF je dužan evidentirati prema redoslijedu zaprimanja, pri čemu se niti jedan imatelj udjela otvorenog AIF-a ne smije staviti u povlašteni položaj.

(3) Prava imatelja udjela AIF-a, propisana člankom 134. stavkom 1. Zakona, kao i prava i tereti na udjelima AIF-a u korist trećih osoba propisana člankom 136. stavkom 1. Zakona, za vrijeme obustave izdavanja i otkupa udjela miruju do datuma prestanka obustave izdavanja i otkupa udjela.

(4) Za vrijeme obustave izdavanja i otkupa udjela zabranjeno je nuđenje udjela AIF-a..

Utvrđivanje cijene udjela za vrijeme obustave izdavanja i otkupa udjela

Članak 9.

(1) Zahtjeve za otkup udjela zaprimljene za vrijeme obustave izdavanja i otkupa udjela, UAIF će izvršiti po cijeni udjela AIF-a utvrđenoj za dan prestanka obustave izdavanja i otkupa udjela.

(2) Po nastupu obustave izdavanja i otkupa udjela, UAIF je dužan, kada je to primjenjivo, bez odgode na svojim internetskim stranicama objaviti da ulagatelji koji za vrijeme obustave izdavanja i otkupa udjela podnesu zahtjev za otkup udjela AIF-a imaju za vrijeme obustave mogućnost povući zahtjev ili će se otkup izvršiti u skladu sa stavkom 1. ovoga članka.

(3) O uvjetima iz stavka 2. ovoga članka, UAIF je dužan obavijestiti ulagatelje u okviru obavijesti iz članka 201. stavka 4. Zakona.

Klase udjela AIF-a

Članak 10.

Pojedinosti vezane uz prava koja daje svaka klasa udjela AIF-a moraju biti detaljno objašnjene svim ulagateljima i potencijalnim ulagateljima u prospektu i/ili pravilima AIF-a.

Izračun cijene udjela pojedine klase

Članak 11.

(1) Prava iz pojedine klase udjela moraju biti u skladu s prospektom i/ili pravilima AIF-a i ne smiju uzrokovati štetu imateljima drugih klasa udjela istog AIF-a.

(2) Kada prava iz pojedine klase udjela mogu rezultirati različitom cijenom udjela, cijena udjela računa se odvojeno za svaku klasu udjela AIF-a uzimajući u obzir specifična prava koja proizlaze iz pojedine klase udjela AIF-a u skladu sa Zakonom i propisima donesenim na temelju Zakona kojima se propisuje izračun cijene udjela AIF-a.

Registar udjela otvorenog AIF-a

Članak 12.

(1) Udjel otvorenog AIF-a, osim na imatelja udjela, može glasiti na investicijsko društvo ili kreditnu instituciju koja pruža usluge poslova pohrane i administriranja financijskih instrumenata za račun klijenta, uključujući poslove skrbništva i s tim povezane usluge i poslove upravljanja portfeljem ili društvo za upravljanje koje obavlja poslove upravljanja portfeljem, pri čemu će se u registru udjela zabilježiti da investicijsko društvo, kreditna institucija ili društvo za upravljanje udjel drži za račun treće osobe.

(2) Podaci koji se upisuju u registar udjela otvorenog AIF-a moraju omogućiti nedvojbenu identifikaciju osobe na koju glase udjeli (imatelja udjela ili drugih osoba iz stavka 1. ovoga članka), a najmanje uključuju sljedeće:

1. Za poslovni subjekt:

– tvrtka,

– adresa (sjedište), mjesto, država,

– podaci o zakonskom zastupniku (jednaki podacima navedenim za fizičke osobe iz točke 2. ovoga članka),

– podaci o osobi koja je ovlaštena zadavati zahtjeve za izdavanje ili otkup udjela,

– ako se radu o investicijskom društvu ili kreditnoj instituciji koja udjele drži za račun trećih osoba, naznaku da se udjeli drže za račun trećih osoba.

2. Za fizičku osobu:

– ime i prezime,

– adresa (prebivalište), mjesto, država.

Članak 13.

(1) UAIF, odnosno voditelj registra udjela otvorenog AIF-a dužan je za svakog imatelja udjela AIF-a u registru udjela, kada je to primjenjivo, minimalno evidentirati sljedeće podatke:

– datum i vrijeme zaprimanja zahtjeva za izdavanje ili otkup udjela,

– datum izvršenja zahtjeva,

– vrstu zahtjeva (izdavanje ili otkup),

– broj izdanih ili otkupljenih udjela,

– cijenu udjela po kojoj se izvršio zahtjev za izdavanje ili otkup udjela,

– datum cijene udjela,

– prava ili terete na udjelu u korist trećih osoba,

– ukupan iznos zahtjeva, u koji je u slučaju zahtjeva za izdavanje udjela uključena ulazna naknada ili u slučaju zahtjeva za otkup udjela po odbitku izlazne naknade,

– ukupan iznos naknada naplaćenih prilikom izdavanja ili otkupa udjela,

– iznos konverzije, u slučaju da su udjeli denominirani u valuti različitoj od valute uplate,

– stanje udjela nakon svakog izdavanja ili otkupa udjela.

(2) UAIF odnosno voditelj registra je dužan registar udjela otvorenog AIF-a voditi u elektronskom obliku i na način koji omogućava da se za svakog imatelja udjela u otvorenom AIF-a mogu utvrditi podaci iz stavka 1. ovoga članka.

(3) Pored minimalnih podataka koji se upisuju u registar udjela, UAIF odnosno voditelj registra udjela je dužan osigurati da raspolaže i ostalim podacima potrebnim za neometano provođenje izdavanja i otkupa udjela otvorenog AIF-a i osiguranje plaćanja imateljima udjela otvorenog AIF-a.

Članak 14.

UAIF će s podacima iz registra udjela prikupljenih na temelju ovoga pravilnika postupati u skladu sa zakonom kojim se regulira zaštita osobnih podataka.

Članak 15.

UAIF može objavljivati samo one podatke iz registra udjela otvorenog AIF-a koji se odnose na ukupnu imovinu otvorenog AIF-a, ukupan broj imatelja udjela te općenite podatke o strukturi imatelja udjela u pojedinom otvorenom AIF-a.

Naknada štete kod otvorenih AIF-ova s javnom ponudom

Članak 16.

Na postupak naknade štete iz članka 109. stavka 5. Zakona za otvorene AIF-ove s javnom ponudom se na odgovarajući način primjenjuju odredbe podzakonskog propisa kojim se uređuje postupak naknade štete kod UCITS fondova.

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/14-04/3
Urbroj: 326-440-14-1
Zagreb, 3. veljače 2014.

Predsjednik Upravnog vijeća
Petar-Pierre Matek, v. r.

Pravilnik, NN 16/2014-335